## El Consell aprova un conveni amb la Fundació Masaveu per a exhibir naturaleses mortes de la col·lecció dels segles XVII i XVIII en el Museu de Belles Arts de València

*** L’exposició ‘Col·lecció Masaveu: Objecte i naturalesa. Naturaleses mortes i florers dels segles XVII i XVIII’ es podrà vore de manera gratuïta entre el 6 de març i el 15 de juny de 2025
* La Conselleria de Cultura destinarà 78.000 euros a esta col·laboració amb la fundació**

El Consell ha autoritzat la subscripció d’un conveni de col·laboració entre la Conselleria d’Educació, Cultura, Universitats i Ocupació i la Fundació María Cristina Masaveu Peterson per a l’organització de l’exposició ‘Col·lecció Masaveu: Objecte i naturalesa. Naturaleses mortes i florers dels segles XVII i XVIII’.

Es tracta d’una selecció de les obres mestres de la pintura de la naturalesa morta dels segles XVII i XVIII, pertanyents a la Col·lecció Masaveu, i que reunix alguns dels artistes més consagrats del gènere a Espanya.

Esta exposició, que es podrà vore de manera gratuïta en la sala d’exposicions temporals del Museu de Belles Arts de València entre el 6 de març i el 15 de juny de 2025, té com a finalitat contribuir al desenrotllament del coneixement i a la promoció de la cultura.

La Conselleria destinarà 78.000 euros, amb càrrec al pressupost de gastos del Museu de Belles Arts de València de l’exercici 2025, per a assumir els gastos derivats de les seues obligacions contractuals, entre les quals hi ha els gastos del muntatge expositiu, de la producció gràfica, del programa educatiu o del pla de publicitat i difusió de l’exposició.

**Fundació María Cristina Masaveu Peterson**

La Fundació María Cristina Masaveu Peterson és una entitat sense ànim de lucre entre les finalitats de la qual es troben la promoció del coneixement, difusió, conservació i restauració del patrimoni històric espanyol, de la música i, en general, de les arts.

Cal recordar que la Conselleria d’Educació va subscriure el 26 de maig de 2023 un altre conveni de col·laboració amb esta fundació per a l’organització de l’exposició ‘Col·lecció Masaveu: Sorolla’, que va allotjar el Museu de Belles Arts de València.

Fecha: 23/12/2024